Tërseubi
Tërseubi (Trisobbio an italian) a l'é un comun dël Piemont ëd 675 abitant , ant la provinsa ëd Lissandria.

Ël pais a resta ant l'Àut Monfrà, an sle colin-e antra la val ëd l'Òrba e la val ëd la Bormia.

Stòria
La prima sorgiss ch'a documenta l'esistensa ëd Tërseubi a armonta al sécol ch'a fa XI, quand ch'ël vësco d'Àich Dudon a don-a al monasté 'd San Pé la la giurisdission an sla paròchia ëd San Stéo de Trexoblo, ch'a dovìa esse 'd fondassion motobin antica. Ij Marchèis aleràmich dël Bòsch a l'ero jë sgnor dël pais a l'inissi dël sécol ch'a fa XIII, ma dal 1240 an séguit al mariagi antra Agnèis dël Bòsch e Federich Malaspin-a ël feod a passa a la famija Malaspin-a, ch'a goerna Tërseubi con la protession ëd la Repùblica 'd Génoa o dël Ducà 'd Milan, a seconda dla potensa local ch'a l'avìa pì anfluensa an sla region. 

Passà ant l'òrbita dël Marcheisà ëd Monfrà, Tërseubi dël Quatsent a fa da sarnera antra la val ëd l'Òrba, anté ch'as consentravo j'anteress dij Malaspin-a, e la region d'Àich, anté ch'a l'era fòrt l'anfluensa dla famija Bocass. Quand che dël 1536 ël Monfrà a passa ai Gonsaga, duca 'd Màntoa, vàire feod a ven-o butà an vèndita ëdcò për compensé ij darmagi causà da le guère antra Fransa e Spagna ch'a devastavo ël Monfrà. Gioann Batista Spìnola a intra parèj an posess dël feod ëd Tërseubi e 'd na vasta area che a marca j'anteress econòmich e polìtich ëd costa vajanta famija genoèisa. Ant ël cors dël Sessent, bin doi guère 'd sucession a patojo l'area monfrin-a, lijà a le mire d'espansion dël Ducà 'd Savòja. 

Dal 1708, an séguit a la guèra 'd sucession ëspagneula e al sucessiv Tratà d'Utrecht, ël Monfrà a passa al duca Vitòrio Medeo II ëd Savòja e pì tard al Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 Tërseubi a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) d'Àich e al Mandament ëd Carpnèj.

Aministrassion
Ël sìndich a l'é Marco Giovanni Comaschi (da l'08/06/2009, scond mandà dal 26/05/2014).

Anliure esterne 
 Sit istitussional

Arferiment 

Terseubi